Diari Oficial de la Generalitat Valenciana


Sumari del DOGV 3227, del 22-04-1998 (1998/2930)

ORDRE de 7 d'abril de 1998, de la Conselleria d'Agricultura, Pesca i Alimentació, per la qual es regulen ajudes per la col·laboració en l'actualització de l'Inventari d'Explotacions Agràries de la Comunitat Valenciana, i per a la millora de l'equipament dels consells agraris municipals.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3227

Data del DOGV
:   22-04-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/2930


Data del document
:   07-04-1998

Organisme emissor
:   Conselleria d'Agricultura, Pesca i Alimentació

Tipus de document
:   Ordre

ORDRE de 7 d'abril de 1998, de la Conselleria d'Agricultura, Pesca i Alimentació, per la qual es regulen ajudes per la col·laboració en l'actualització de l'Inventari d'Explotacions Agràries de la Comunitat Valenciana, i per a la millora de l'equipament dels consells agraris municipals. [1998/X2930]
  
El coneixement de les explotacions agràries de la Comunitat Valenciana és un element per a la definició i l'establiment d'actuacions que l'administració ha de dur a terme al medi rural, i l'Inventari d'Explotacions Agràries és l'instrument on se sistematitza aquesta informació.
  
Iniciats els treballs d'actualització de l'Inventari d'Explotacions Agràries de la Comunitat Valenciana en exercicis anteriors, i com que no s'han acabat els treballs per limitacions de mitjans econòmics, personals i materials, cal continuar-los en l'actual exercici fins completar l'inventari en el conjunt dels municipis de la Comunitat Valenciana.
  
Com que l'àmbit municipal és la base territorial en la qual es basa l'inventari, sense perjudici del suport dels serveis territorialitzats de la Conselleria d'Agricultura, Pesca i Alimentació, els ajuntaments poden prestar, per mitjà de la col·laboració que es regula en aquesta ordre, un suport fonamental per a la realització dels treballs d'actualització de l'inventari, la qual pot ser establida en l'àmbit dels convenis singularitzats per a la prestació de serveis d'interès general agrari per les entitats locals valencianes subscrits a l'empara del conveni marc entre la Generalitat Valenciana, el Ministeri d'Agricultura, Pesca i Alimentació i la Federació Valenciana de Municipis i Províncies, de 16 de maig de 1989, especialment si es considera l'existència d'un col·lectiu de personal que, procedent de les cambres agràries locals extingides, té la destinació als ajuntaments en virtut d'aquests convenis.
  
Entre els objectius de millora dels serveis agraris del municipi i de foment dels consells agraris municipals, com a continuació de la línia establida amb anterioritat, es mantenen les ajudes per a la millora de l'equipament informàtic que servirà tant per a la realització dels treballs de manteniment de l'Inventari d'Explotacions Agràries com per a la prestació de serveis agraris i suport al consell agrari municipal. Per tot això,
  
ORDENE
  
Article 1
  
En aquesta ordre s'estableixen les normes per a la concessió d'ajudes per la col·laboració en l'actualització de l'Inventari d'Explotacions Agràries de la Comunitat Valenciana i per a la millora de l'equipament informàtic als municipis que servirà a les finalitats de millora dels serveis agraris i de suport als consells agraris municipals.
  
Article 2
  
La col·laboració en l'actualització de l'Inventari d'Explotacions Agràries s'estableix amb caràcter general en el marc dels convenis singularitzats subscrits amb els ajuntaments a l'empara del conveni marc de 16 de maig de 1989, entre la Generalitat Valenciana, el Ministeri d'Agricultura, Pesca i Alimentació i la Federació Valenciana de Municipis i Províncies.
  
Els treballs que es realitzen a través dels ajuntaments els durà a terme el personal que, procedent de les cambres agràries locals extingides, presta serveis agraris als municipis sota la dependència orgànica o funcional de l'ajuntament, en virtut del conveni subscrit, sense perjudici que, per raons del servei que presten, puga ser encomanat a un altre personal a paper de l'ajuntament.
  
No obstant això, els ajuntaments que no hagen subscrit conveni i ho sol·liciten també podran accedir a les ajudes prestant la col·laboració amb els mitjans propis.
  
Article 3
  
Emesa la sol·licitud de conformitat per a la realització dels treballs per part de l'ajuntament, es remetrà a la Direcció General d'Indústria, Cooperativisme, Pesca i Relacions Agràries de la Conselleria d'Agricultura, Pesca i Alimentació, sense perjudici del que es disposa en l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
La Conselleria d'Agricultura, Pesca i Alimentació, a través de les cambres agràries provincials, posarà a disposició de l'ajuntament corresponent la relació de les explotacions agràries del municipi del qual se'n pretén l'actualització, com també les normes i instruccions per a la realització dels treballs.
  
El termini de presentació de sol·licituds s'estableix en dos mesos comptadors des de l'endemà de la publicació d'aquesta ordre. El termini de resolució serà de tres mesos, i s'entendran desestimades les subvencions no resoltes de forma expressa.
  
Concedida la subvenció en concepte de col·laboració en l'actualització de l'Inventari d'Explotacions, se'n podrà lliurar fins el 40 per cent.
  
Article 4
  
L'ajuda que ha de rebre l'ajuntament en concepte de col·laboració per l'actualització de l'Inventari d'Explotacions Agràries la finalitat de la qual és cobrir les despeses produïdes pels treballs de camp, com també les d'introducció de les dades en suport informàtic, s'estableix en una subvenció global i única, resultant d'aplicar la quantitat de fins 200 pessetes per explotació inclosa en la relació inicial que cal actualitzar, corresponent a aquell municipi.
  
Els ajuntaments que presenten els treballs abans del 30 de setembre, amb una quantitat d'explotacions inventariades al municipi que haja resultat en un deu per cent superior a la quantitat considerada en la subvenció concedida, podran sol·licitar una subvenció complementària, corresponent al nombre d'explotacions no considerades en la subvenció inicial. La petició s'acompanyarà al lliurament dels treballs dins del termini indicat, i el termini de resolució i els altres requisits per a aquesta subvenció complementària seran els mateixos que per a la subvenció inicial. En tot cas, la concessió d'aquesta subvenció quedarà supeditada a les disponibilitats pressupostàries existents.
  
Els municipis que van realitzar-ne l'actualització el 1996 podran sol·licitar ajuda en concepte d'actualització i informatització de les fitxes d'explotació resultants, la qual s'estableix en 100 pessetes per explotació inclosa en la relació inventariada d'aquest exercici.
  
La Conselleria d'Agricultura, Pesca i Alimentació facilitarà l'aplicació informàtica necessària per a la realització d'aquests treballs.
  
Un ajuntament determinat podrà accedir a les ajudes corresponents a l'actualització de l'inventari d'explotacions agràries de diversos municipis si existeix conformitat o delegació per part dels municipis implicats, i preferentment es corresponen amb les cambres agràries locals extingides on prestava serveis personal que actualment té la seua destinació en aquest ajuntament.
  
Article 5
  
Per a la concessió de les ajudes en concepte d'actualització de l'Inventari d'Explotacions Agràries, els municipis que van prestar la seua conformitat en exercicis anteriors i no van accedir a les ajudes per limitacions pressupostàries tindran prioritat en la concessió de les ajudes. Les altres sol·licituds es resoldran per ordre de registre d'entrada fins completar el límit de crèdit establit en la dotació pressupostària.
  
Article 6
  
Els ajuntaments que manifesten la seua conformitat a la col·laboració en l'actualització de l'Inventari d'Explotacions Agràries podran, així mateix, sol·licitar ajudes en concepte d'adquisició d'equipament informàtic de caràcter inventariable que servisca per a les finalitats de millora dels serveis agraris del municipi i de suport al consell agrari municipal. La subvenció serà, com a màxim, del 70 per cent del cost, i no podrà superar les 200.000 pessetes per ajuntament.
  
Els municipis que van realitzar l'actualització de l'Inventari d'Explotacions Agràries en exercicis anteriors i no van tenir accés a les ajudes per aquest concepte per limitacions del crèdit pressupostari o altra qüestió aliena a la seua voluntat, podran tornar a sol·licitar aquesta modalitat d'ajuda el 1998.
  
Les sol·licituds es remetran a la Direcció General d'Indústria, Cooperativisme, Pesca i Relacions Agràries de la Conselleria d'Agricultura, Pesca i Alimentació, sense perjudici del que es disposa en l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
El termini de presentació de sol·licituds s'estableix en dos mesos comptadors des de l'endemà de la publicació d'aquesta ordre. El termini de resolució serà de tres mesos, i s'entendran desestimades les subvencions no resoltes de forma expressa.
  
Per a la recepció d'aquestes ajudes en concepte d'equipament informàtic, caldrà que estiga constituït el consell agrari municipal, d'acord amb la Llei 5/1995, de 20 de març, de la Generalitat Valenciana, de Consells Agraris Municipals.
  
En cas que les ajudes sol·licitades per aquest concepte superen la dotació pressupostària, serà criteri per a la distribució de les ajudes per a l'exercici de 1998 el nombre d'explotacions agràries del municipi resultants de l'inventari actualitzat en exercicis anteriors, o el nombre d'explotacions agràries de la relació inicial que s'actualitzarà el 1998.
  
Article 7
  
Les subvencions s'atorgaran a càrrec del programa 714.30, d'Indústries i Relacions Agràries, del pressupost de despeses de la Generalitat Valenciana, línia 409/000/98, amb un crèdit de 70.196.793 pessetes per a les subvencions corresponents a l'actualització de l'Inventari d'Explotacions Agràries, i la línia 704/000/98, amb un crèdit de 16.541.531 pessetes per a les subvencions establides per a l'adquisició d'equipament informàtic, quantitats consignades per a l'exercici de 1998.
  
Article 8
  
La Conselleria d'Agricultura, Pesca i Alimentació es reserva el dret d'efectuar les comprovacions i inspeccions que es consideren necessàries pel que fa a la correcta realització dels treballs i l'aplicació de les ajudes concedides a les finalitats.
  
1. Els treballs corresponents a l'actualització de l'inventari d'explotacions realitzats d'acord amb les instruccions que emanen de la Direcció General d'Indústria, Cooperativisme, Pesca i Relacions Agràries hauran de ser enviats, a través de les cambres agràries provincials, en el moment que siguen acabades i, en qualsevol cas, a fi de garantir el pagament de les subvencions durant l'exercici econòmic, abans del 31 d'octubre.
  
2. Per a les ajudes en concepte d'equipament informàtic de caràcter inventariable, es presentaran, amb anterioritat al 31 d'octubre de l'exercici econòmic, els comprovants dels pagaments realitzats que correspondran a adquisicions de l'exercici, és a dir, les factures de despeses expedides a l'ajuntament i els justificants de pagament corresponents, i s'hi adjuntarà certificat del secretari/interventor de l'ajuntament de pagament a càrrec del pressupost de la corporació municipal, com també certificació del consell agrari municipal sobre el seu ús per als serveis agraris que s'estableixen en aquesta ordre.
  
DISPOSICIONS FINALS
  
Primera
  
S'autoritza la Direcció General d'Indústria, Cooperativisme, Pesca i Relacions Agràries perquè dicte les resolucions que considere necessàries per al desenvolupament d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 7 d'abril de 1998
  
La consellera d'Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ